Eidanger kirke

Eidanger kirke ligger sentralt i det som tidligere var Eidanger kommune, som nå er en del av Porsgrunn kommune i Telemark fylke. Kirken var opprinnelig en forholdsvis enkel steinkirke i romansk stil, sannsynligvis bygget ca. 1150. Kirken ble påbygget i 1787 og fikk nytt sakristi i 1981. Utvidelsen og sakristiet er i tre. På nordsiden av kirken har vært to tilbygg; Halvor Nielsens sakristi og den såkalte «Løvenskioldske begravelse». Den siste var et murt tilbygg på nordsiden, nær vestre dør. Her lå blant andre konferensråd Herman Leopoldus Løvenskiolds to hustruer Inger Borse (d. 1714) og Kirsten Sørensdatter Brinck (d. 1736). Altertavlen, glassmaleri og prekestolen er fra 1991 og laget av Terje Grøstad. Motivet på altertavlen er Jesu fødsel, nattverden, Jesu dåp og Marias bebudelse. Glassmaleriene viser Faderen, Sønnen og Den hellige ånd. Døpefonten er i stein. Den regnes for å være svært gammel, men ble omhugget i 1890-årene. Kirken har to kirkeklokker: en fra 1720 med inskripsjonen Gloria in exelsis Deo og en fra 1940 med inskripsjonen Land, Land, Land, Hør Herrens Ord. Referanser Litteratur Henriksveen, Herman, red. (1986). «Eidanger kirke». Kirker i Telemark. Stathelle: Flora forlag. s. 42-43. ISBN 82-90695-00-4. Rasmussen, Alf Henry (1993). Våre kirker. Norsk kirkeleksikon. Kirkenær: Vanebo forlag. s. 497. ISBN 82-7527-022-7. Eksterne lenker (en) Eidanger kirke – kategori av bilder, video eller lyd på Commons (no) «Eidanger kirke». Kulturminnesøk. Riksantikvaren – Direktoratet for kulturminneforvaltning. (no) «Eidanger kirke». Kirkesøk. Den norske kirke. Porgrunn bibliotek Arkivert 31. august 2005 hos Wayback Machine.